Document ID: 32013R0953

REGOLAMENT TAL-KUNSILL (UE) Nru 953/2013
tas-26 ta’ Settembru 2013
li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 31 tiegħu,
Wara li kkunsidra l-proposta mill-Kummissjoni Ewropea,
Billi:
(1)
Is-subintestatura HS 852851 fl-Anness I għar-Regolament tal-Kunsill (KEE) Nru 2658/87 (1) tinkludi monitors, għajr monitors b’tubu katodiku (CRT), ta’ tip li jintuża biss jew prinċipalment f’sistema awtomatika għal ipproċessar ta’ dejta tal-intestatura 8471. Monitors minbarra dawk tat-tip użati biss jew prinċipalment f’sistema awtomatika għall-ipproċessar ta’ dejta tal-intestatura 8471 huma kklassifikati taħt is-subintestatura HS 852859.
(2)
Skont il-każistika stabbilita tal-Qorti tal-Ġustizzja tal-Unjoni Ewropea (2), il-klassifikazzjoni ta’ monitors jew taħt HS subintestatura 852851 jew 852859 għandha tkun ibbażata fuq evalwazzjoni kumplessiva tal-karatteristiċi u l-proprjetajiet oġġettivi ta’ kull monitor partikolari.
(3)
Minħabba l-konverġenza tat-teknoloġiji diġitali, sar diffiċli ħafna biex jiġi determinat, b’referenza għal sempliċement karatteristiċi tekniċi, jekk monitor partikolari huwiex ta’ tip użat biss jew prinċipalment f’sistema awtomatika għal ipproċessar ta’ dejta tal-intestatura 8471. B’mod partikulari, l-iżgurar li l-klassifikazzjoni korretta u uniformi ta’ displays b’pannelli ċatti li jistgħu juru, b’livell aċċettabbli ta’ funzjonalità, sinjali kemm minn sistemi awtomatiċi għall-ipproċessar tad-dejta kif ukoll minn sorsi oħra sar teknikament impossibbli.
(4)
Sabiex jiġi żgurat l-iżvilupp razzjonali tal-produzzjoni u l-espansjoni tal-konsum fi ħdan it-territorju tal-Unjoni u jiġi promoss il-kummerċ bejn Stati Membri u pajjiżi terzi, huwa fl-interess kemm tal-konsumaturi tal-Unjoni kif ukoll tal-industrija tal-Unjoni li tingħata eżenzjoni mid-dazju għal monitors imsemmija hawn fuq.
(5)
L-Anness I għar-Regolament (KEE) Nru 2658/87 għandu għalhekk jiġi emendat skont dan,
ADOTTAT DAN IR-REGOLAMENT:
Artikolu 1
1. L-Anness I għar-Regolament (KEE) Nru 2658/87 huwa emendat kif stabbilit fl-Anness ta’ dan ir-Regolament.
2. L-emendi għas-subintestaturi NM previsti f’dan ir-Regolament għandhom ikunu applikabbli bħala subintestaturi TARIC sal-31 ta’ Diċembru 2013.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-26 ta’ Settembru 2013.

Labels: 12
3